SL Uradni list Evropske unije C 180/90

Obvestilo o začetku delnega vmesnega pregleda izravnalnih ukrepov, ki se uporabljajo za uvoz folije iz polietilen tereftalata (PET) s poreklom iz Indije

(2006/C 180/06)

Komisija se je na lastno pobudo odločila za delni vmesni pregled v skladu s členom 19 Uredbe Sveta (ES) št. 2026/97 o zaščiti proti subvencioniranemu uvozu iz držav, ki niso članice Evropske skupnosti (1) („osnovna uredba“). Pregled je po obsegu omejen na preiskavo subvencioniranja enega proizvajalca izvoznika, družbe Jindal Poly Films Limited.

1. Izdelek

Izdelek, ki ga je treba pregledati, je folija iz polietilen tereftalata (PET) s poreklom iz Indije, običajno uvrščen pod oznaki KN ex 3920 62 19 in ex 3920 62 90. Ti oznaki KN sta zgolj informativni.

2. Obstoječi ukrepi

Trenutno veljavni ukrep za uvoz folije PET družbe Jindal Poly Films Limited je dokončna izravnalna dajatev, uvedena z Uredbo Sveta (ES) št. 367/2006 (2) na uvoz folije iz polietilen tereftalata (PET) s poreklom iz Indije.

3. Razlogi za pregled

Komisiji so na voljo zadostni prima facie dokazi, ki pričajo, da so se okoliščine, na podlagi katerih so bili uvedeni ukrepi, spremenile, in da so te spremembe trajne narave.

Informacije, ki so na voljo Komisiji, kažejo, da stopnja obstoječega ukrepa za uvoz izdelka družbe Jindal Poly Films Limited, ki ga je treba pregledati, ne zadostuje več za preprečevanje škodljivega subvencioniranja. Obstajajo zadostni dokazi, da je znesek subvencije presegel trenutno veljavno dajatev za družbo Jindal Poly Films Limited.

Zlasti se zdi, da družba Jindal Poly Films Limited koristi številne nove subvencije, ki jih je odobrila indijska vlada, ter druge regionalne subvencije. Te subvencije sestavljajo sheme zagotavljanja ugodnosti industriji iz posebnih ekonomskih con ter izvozno usmerjenim obratom, shema za preložitev plačila uvoznih dajatev („duty entitlement passbook“), vnaprej pridobljena dovoljenja („advance licence“)/sheme za vnaprejšnjo pripustitev naročil („advance release orders“), shema za podporo izvozu investicijskega blaga („export promotion capital goods“), paketna shema spodbud vlade Maharaštre, shema izvoznih kreditov in oprostitev davka na dohodek.

Zgoraj navedene sheme so subvencije, saj vključujejo finančni prispevek indijske vlade ali drugih regionalnih vlad ter zagotavljajo ugodnost družbi Jindal Poly Films Limited in zdi se, da nadaljujejo z odobravanjem subvencij navedeni družbi, kar povzroča škodo. Domnevno so pogojene z ustvarjenim izvozom ter zato specifične in se proti njim lahko uvede izravnalni ukrep oziroma so drugače specifične in se proti njim lahko uvede izravnalni ukrep.

Glede na zgoraj navedeno Komisija meni, da so v zvezi s subvencioniranjem družbe Jindal Poly Films Limited na voljo zadostni prima facie dokazi o znatni spremembi okoliščin glede subvencioniranja in da je zato treba ukrepe revidirati.

4. Postopek

Po posvetovanju s svetovalnim odborom je Komisija ugotovila, da so na voljo zadostni dokazi za upravičenost začetka delnega vmesnega pregleda po uradni dolžnosti, zato začenja pregled v skladu s členom 19 osnovne uredbe.

Če se ugotovi, da je treba veljavni ukrep za uvoz folije PET, ki jo proizvaja družba Jindal Poly Films Limited, spremeniti, se pregleda tudi v kolikšni meri je treba spremeniti stopnjo dajatve, ki se uporablja za uvoz, ki ga proizvajajo „vse druge družbe“, kot je določeno v členu 1(2) Uredbe (ES) št. 367/2006.

(a) Vprašalniki

Da bi pridobila informacije, za katere meni, da so potrebne za njeno preiskavo, bo Komisija družbi Jindal Poly Films Limited in indijskim organom poslala vprašalnike. Komisija mora te informacije in dokazila prejeti v roku, določenem v točki 5(a).

(b) Zbiranje informacij in zaslišanja

Vse zainteresirane stranke so vabljene, da izrazijo svoja stališča, predložijo poleg izpolnjenih vprašalnikov še druge informacije in zagotovijo ustrezna dokazila. Komisija mora te informacije in dokazila prejeti v roku, določenem v točki 5(a) tega obvestila.

Poleg tega lahko Komisija zasliši zainteresirane stranke, če te vložijo zahtevek za zaslišanje in v njem navedejo posebne razloge, zaradi katerih bi morale biti zaslišane. Ta zahtevek mora biti vložen v roku, določenem v točki 5(b) tega obvestila.

5. Roki

(a) Rok, v katerem se stranke lahko javijo, predložijo izpolnjene vprašalnike in kakršne koli druge informacije

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjene vprašalnike ali kakršne koli druge informacije v 40 dneh od objave tega obvestila v Uradnem listu Evropske unije, če ni določeno drugače. Opozoriti je treba, da je uveljavljanje večine pravic v postopku, določenih v osnovni uredbi, odvisno od tega, ali se stranka javi v navedenem roku.

(b) Zaslišanja

Vse zainteresirane stranke lahko pri Komisiji zaprosijo tudi za zaslišanje v istem 40-dnevnem roku.

6. Pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni določeno drugače); v njih je treba navesti ime, naslov, elektronski naslov, številko telefona ter faksa in/ali teleksa zainteresirane stranke. Vsa pisna stališča, vključno z informacijami, zahtevanimi v tem obvestilu, izpolnjenimi vprašalniki in korespondenco, ki jih zainteresirane stranke predložijo na zaupni osnovi, se opremijo z oznako „Interno“ (3) ter se jim v skladu s členom 19(2) osnovne uredbe priloži nezaupna različica, ki je opremljena z oznako „V pregled zainteresiranim strankam“.

Naslov Komisije za korespondenco:

European Commission Directorate General for Trade Directorate B Office: J-79 5/16 B-1049 Bruselj Faks (32-2) 295 65 05.

7. Nesodelovanje

V primerih, ko katera koli zainteresirana stranka zavrne dostop do potrebnih informacij ali jih ne zagotovi v določenih rokih ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo začasne ali dokončne ugotovitve, in sicer pozitivne ali negativne.

Če se ugotovi, da je katera koli zainteresirana stranka predložila napačne ali zavajajoče informacije, se te ne upoštevajo, uporabijo pa se lahko razpoložljiva dejstva. Če zainteresirana stranka ne sodeluje, ali pa sodeluje le delno in zato ugotovitve temeljijo na razpoložljivih dejstvih v skladu s členom 18 osnovne uredbe, je lahko izid za to stranko manj ugoden, kot bi bil, če bi sodelovala.

(1) UL L 288, 21.10.1997, str. 1. Uredba, kakor je bila nazadnje spremenjena z Uredbo Sveta (ES) št. 461/2004 (UL L 77, 13.3.2004, str. 12).

(2) UL L 68, 8.3.2006, str. 15.

(3) To pomeni, da je dokument samo za interno uporabo. Zaščiten je v skladu s členom 4 Uredbe Evropskega parlamenta in Sveta (ES) št. 1049/2001 (UL L 145, 31.5.2001, str. 43). Je zaupen dokument v skladu s členom 29 Uredbe Sveta (ES) št. 2026/97 (UL L 288, 21.10.1997, str. 1) in členom 12 Sporazuma o subvencijah in izravnalnih ukrepih STO.